## V. OPIS PREDMETA NAROČILA

## 1. Predmet javnega naročila

Ministrstvo za obrambo želi z javnim naročilom povabiti k sodelovanju izvajalce, ki so sposobni pripraviti strategijo s krovno idejo komunikacijske platforme za celovito kampanjo v letih 2020-2021, ki bo celovito delovala pri promociji in oglaševanju SV, pri promociji in oglaševanju vojaškega poklica ter pri pridobivanju kadrov za Slovensko vojsko (SV) kot bistvenih sklopih kampanje. Gre za vzpostavitev strokovne podpore s strokovno inštitucijo, ki je zmožna celovito, ustrezno hitro in strokovno neoporečno ter pregledno, v sodelovanju z ministrstvom, oblikovati večletno komunikacijsko strategijo pridobivanja kadra za SV, zadrževanja kadra v SV in zaključevanje vojaške poti pripadnika SV v kadrovski strukturi Slovenske vojske od stalne do rezervne sestave SV in prostovoljnem služenju vojaškega roka. Bistveni element sodelovanja je oblikovanje pozitivne javne podobe SV, vojaškega poklica in vloge pripadnika oboroženih sil kot zaupanja vrednega in spoštovanega ter nepogrešljivega pripadnika varnostno-obrambnega sistema Republike Slovenije. Zaradi posebnosti vojaškega poklica je potrebno oblikovati temu primerno vsebino in sporočila, ki bodo nagovorila zainteresirano javnost nedvoumno in zavezujoče, hkrati pa bodo v najširši javnosti dvignila ugled Slovenske vojske. Izdela se tudi kreativna zasnova in priprava scenarijev ter produkcija in izvedb a po komunikacijskih oziroma medijskih kanalih ter socialnih omrežjih. Izvajalec bo moral pripraviti dolgoročno komunikacijsko platformo za celovito kampanjo (2020 - 2021) usmerjeno v ozaveščanje javnosti in spodbujanje mladih za poklic vojaka; zasnovati kreativno strategijo po sklopih kampanje; opredeliti vsebino, izboljšati slogan blagovne znamke in celovito grafično podobo; opredeliti in zagotoviti ustrezen promocijski material; pripraviti produkcijo in izvedbo kampanje po komunikacijskih kanalih; razdelitev in zakup medijskega prostora; pripraviti način komuniciranja - predstavnosti blagovne znamke; pripraviti vsebino, metodologijo in usposobiti posameznike, ki bodo na neposreden način promovirali - predstavljali blagovne znamke s ciljnimi skupinami. Izvajalec bo moral i dejno, kreativno in vsebinsko preučiti in v skladu z dognanji, izpopolniti obstoječe spletne strani »www.postanivojak.si« glede na sklope kampanje in predstavljene produkte.

## 2. Vsebinska izhodišča

Spremenjeno varnostno okolje, predvidevanja, potrebe po nacionalni varnosti in sodelovanju v kolektivni obrambi predstavljajo izziv in zahtevajo oblikovanje sodobne celovite strategije na področju kadrovskih virov, ki so temelj, na katerem Republika Slovenija gradi svojo vojaško moč in s tem tudi obrambno sposobnost. SV je vojaška organizacija, zasnovana na stalni in rezervni sestavi, ki izvaja poslanstvo in naloge nacionalne obrambe, zavezništva Nato in varnostno -obrambnih struktur EU, sodeluje pa tudi pri zaščiti, reševanju in pomoči ob naravnih in drugih nesrečah. SV izvaja tudi pomoč drugim državnim organom v skladu z Zakonom o obrambi in Zakonom o službi v SV. Njeno temeljno poslanstvo je preprečevanje katerekoli agresije na RS in ustrezen odgovor nanjo ter vojaško prispevanje k stabilnosti in miru.

## Stalna sestava SV

SV bi morala, v skladu s kadrovskim načrtom, imeti 7.233 števila pripadnikov stalne sestave v letu 2019. Trenutno ji primanjkuje 700 vojakov. Pomanjkanje je največje pri vojakih, vendar se kadrovske vrzeli kažejo tudi pri častniškem in specialističnem kadru, kar predstavlja še posebej velik izziv. V kolikor želi SV doseči svoje razvojne cilje, bo morala prioritetno ustaviti negativne trende in jih spremeniti v pozitivne.